רב בית חולים

ממוזער|רבני בתי חולים בישראל ורבני מכון צומת עם הרב דוד יוסף, בכנס 'רפואה הלכה וטכנולוגיה' במרכז הרפואי לשיקום לוינשטיין, ז' בתשרי תשפ"ו. מימין לשמאל (בסוגריים שם המרכז הרפואי): הרב שלמה שושן (בית לוינשטיין), הרב ישראל בבצ'יק (בילינסון), הרב אליסף צייאדה (מעלה הכרמל), הרב הראל דביר (מכון צומת), הרב מנחם פרל (ראש מכון צומת), ?, הרב מנחם לפקיבקר (רב שירותי בריאות כללית), הרב דוד יוסף, ?, הרב גיל גלעד (מכון צומת), הרב פנחס פרנקל (רב משרד הבריאות), הרב שי סימינובסקי (מכון צומת), הרב הלל הורוביץ (הרב הצבאי של פצועי צה"ל בבתי החולים), הרב ישראל קופילוביץ' (זיו), דניאל שנשינסקי (מכון צומת), ?, יגיל הרשקוביץ (מכון צומת), הרב מאיר אינדיק (כרמל), הרב יהושע וקסלר (משגב לדך), הרב צבי הרשקוביץ (סגן רב שירותי בריאות כללית). למטה: הרב דניאל קמחי (לב השרון).
**רב בית חולים** הוא רב המעניק הדרכה הלכתית ורוחנית במרכזים רפואיים במדינת ישראל. הרב אחראי על נושאים שגרתיים במרכז הרפואי, כגון תחומי כשרות, שבת, עירוב, תפילות ושיעורי תורה בבית הכנסת של בית החולים, טומאת כהנים, מכירת חמץ, מזוזות, ועוד.

## פעילות
הרב מהווה סמכות הלכתית למשגיחי הכשרות, הצוותים הרפואיים, והמטופלים ולבני משפחותיהם בעניינים הנוגעים להלכה, הן בעניינים שגרתיים, והן בבעיות מגוונות המתעוררות בפעילות השוטפת של המרכז הרפואי ובחיי המטופלים, כגון: טיפולים שונים וניתוחים בשבת, הנחיות אישיות בדיני הצומות לחולים מסוגים שונים, תרומת איברים, קבורת איברים, ועוד.

הרב מעניק גם ליווי רוחני, הכולל קשר ומפגשים עם אנשי צוות ועם חולים ומטופלים, ליווי לקראת פטירה ואחריה, ומתן מענה למגוון רחב של שאלות וצרכים. במקרים רבים הרב גם נמצא בפועל במרכז הרפואי בשבתות וחגים ומוביל את התפילות, עובר במחלקות ודואג לקידוש והבדלה, קורא בתורה, תוקע בשופר וכדומה. הרב עוסק גם בעריכת חופות וטקסים ואירועים אחרים במרכז הרפואי.

## היסטוריה
רב בית החולים הראשון בישראל היה הרב רפאל יעקב מן רקובסקי, שהחל לכהן ברבנות המרכזים הרפואיים הדסה בירושלים בשנת תשכ"ב (1962), וכיהן בתפקידו במשך כ-50 שנה, עד לפטירתו והחלפתו בידי הרב משה קליין.

במרכזים רפואיים חרדיים, ניתן דגש על ביצוע כל ההליכים הרפואיים על פי ההלכה, והרב דואג לביצוע מדויק של הנחיות הלכתיות בכל היבטי הפעילות הרפואית. במרכזים רפואיים אלו, ממונה פוסק הלכה בכיר שמכריע בשאלות סבוכות ומנחה את רב בית החולים בפעילותו היום-יומית: הפוסק של המרכז הרפואי שערי צדק הוא הרב אשר וייס (קדמו לו בתפקיד זה הרב יהושע ישעיה נויבירט והרב משה הלברשטאם); למרכז הרפואי מעיני הישועה יש ועד רבנים שחברים בו הרב יצחק זילברשטיין, הרב משה שאול קליין והרב שריאל רוזנברג, (קדמו להם בתפקיד זה הרב שמואל ואזנר, הרב חיים קניבסקי ואחרים). במרכז הרפואי לניאדו, ענייני ההלכה מנוהלים "תחת עינו הפקוחה של הנשיא", הרב צבי אלימלך הלברשטאם, האדמו"ר מצאנז-קלויזנבורג.

## מעמד מנהלי ומעסיקים
לרוב, רבני בתי החולים מועסקים על ידי משרד הבריאות או שירותי בריאות כללית. יש מקורות שמוסרים כי הקריטריון של משרד הבריאות להקצאת תקן לרב בית חולים הוא גודל של כ-900 מיטות אשפוז, אך במכתב רשמי של משרד הבריאות משנת תשע"ט (2018) נאמר ש"לא קיימת הגדרה של מפתחות תקינה הקובעים את כמות התקנים הנדרשת". הרב פנחס פרנקל ממונה מטעם משרד הבריאות על בתי החולים הממשלתיים. המעמד של רב בית חולים עודנו בשלבי הסדרה בחקיקה, אך בפועל הוא נחשב לחלק מהצוות המנהל של בית החולים, ולרוב הוא אף חבר בוועדות שונות של בית החולים. בנוסף לרבנים, במרכזים הרפואיים מועסקים גם משגיחי כשרות האחראים על השגחת כשרות המטבחים, המחלקות ותפריטי המזון, ועבודתם נעשית בשיתוף פעולה ובפיקוח של רב בית החולים. לעיתים אין תקן לרב בית חולים, או שהתקן לא מאויש בפועל מסיבות שונות, ומתקיים תהליך שבו משגיח הכשרות ממלא בפועל חלק מתפקידי הרב.

## שיתופי פעולה
רבני בתי החולים עובדים בשיתוף פעולה עם רבנים ופוסקים שונים, וכן עם מכונים תורניים המומחים בתחומים הלכתיים הנוגעים לפעילות המרכזים הרפואיים, בין היתר עם מכונים אלה:
* מכון פוע"ה - עוסק בנושאים הקשורים לפוריות, כשרות טיפולים רפואיים והפריה.
* מכון צומת, ומכון מדעי טכנולוגי להלכה - מסייעים במציאת התאמות טכנולוגיים לצורך שמירת שבת והפעלת מכשור רפואי מתקדם בשבתות ובחגים, וכן במתן הנחיות להפעלת מטבח ושירותי הסעדה על פי ההלכה, בדגש על נושאי כשרות ושבת.

## קישורים חיצוניים
* רשימת רבני בתי חולים בישראל
* שאלות ותשובות עם הרב יוסף הופנר, רב המרכז הרפואי מעיני הישועה
* ריאיון עם הרב יואב חנניה אוקנין, רב המרכז הרפואי שיבא, באתר כיכר השבת
* 
* אתר הרב אברהם רזניקוב, רב המרכז הרפואי ע"ש סוראסקי (איכילוב)
* הרב ישראל רוזן, הבו רבנים לבתי חולים, מורשה א (תשל"א) עמ' 67-64, באתר ספריית אסיף

## הערות שוליים

קטגוריה:אנשי דת יהודים
קטגוריה:רבנים
קטגוריה:ישראל: בריאות ורפואה
קטגוריה:רבני מרכזים רפואיים בישראל